钦定古今图书集成/明伦汇编/氏族典/第557卷 > 《廖用贤尚友录》 > 司马孚
## 钦定古今图书集成/明伦汇编/氏族典/第557卷 > 《廖用贤尚友录》 > 司马孚

按《晋书安平献王孚传》：“孚字叔达，宣帝次弟也。初，孚
长兄朗字伯达，宣帝字仲达，孚弟馗字季达，恂字显
达，进字惠达，通字雅达，敏字幼达，俱知名，故时号为
八达焉。孚温厚廉让，博涉经史，迁太子中庶子。太子
即位，转中书郎，给事常侍。后出为河内典农，赐爵关
内侯，转清河太守。明帝嗣位，转为度支尚书，除尚书”
右仆射，进爵昌平亭侯。及曹爽擅权，孚不视庶事，但
正身远害而已。及宣帝诛爽，孚与景帝屯司马门，以
功进爵长社县侯，转太傅。及高贵乡公遭害，百官莫
敢奔赴。孚枕尸于股，哭之恸，曰：“杀陛下者臣之罪。”奏
推主者。孚性至慎，宣帝执政，常自退损，后逢废立之
际，未尝预谋。景文二帝以孚属尊，不敢逼。后进封长
乐公。及武帝受禅，陈留王就金墉城，孚拜辞，执王手，
流涕歔欷，不能自胜，曰：“臣死之日，固大魏之纯臣也。”
封为安平王，拜太宰、持节、都督中外诸军事。孚虽见
尊宠，不以为荣。临终《遗令》曰：“有魏贞士河内温县司
马孚，字叔达。不伊不周，不夷不惠，立身行道，终始若
一。”泰始八年薨，时年九十三。九子：邕、望、辅、翼、晃、瓌、珪、
衡、景。